《李简夫挽词二首》
宋代·苏辙

老成浑欲尽，吊客一潸然。
遗事人人记，清诗句句传。
挂冠疏傅人，乐世白公贤。
叹息风流在，埋文得细镌。
归隐淮阳市，遨游十六年。
养生能淡泊，爱客故留连。
倾盖知心晚，论诗卧病前。
葆光尘满榻，无复听谈禅。

作者简介：苏辙（1039—1112年），字子由，汉族，眉州眉山（今属四川）人。嘉祐二年（1057）与其兄苏轼同登进士科。神宗朝，为制置三司条例司属官。因反对王安石变法，出为河南推官。哲宗时，召为秘书省校书郎。元祐元年为右司谏，历官御史中丞、尚书右丞、门下侍郎因事忤哲宗及元丰诸臣，出知汝州，贬筠州、再谪雷州安置，移循州。徽宗立，徙永州、岳州复太中大夫，又降居许州，致仕。自号颍滨遗老。卒，谥文定。唐宋八大家之一，与父洵、兄轼齐名，合称三苏。